《北游诗十八首 其二 北游留别阳山顾愿》
明代·张元凯

顾生言志高，乃住卑犹山。常来访屠博，悲歌游市阛。

葛巾一角垫，长裾其色殷。蹇步上大堤，桃花在窗间。

袖里金错刀，换酒良不悭。宁待飞青霜，坐以凋朱颜。

皇皇脱长剑，送我西入关。赠处两不语，流涕各潸潸。

世无四公子，弃客如草菅。间有魏其侯，聊可与往还。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。